A Bizottság határozata
(1996. május 8.)
a kozmetikai termékekben alkalmazott kémiai összetevők nevezéktanának meghatározásáról
(EGT vonatkozású szöveg)
(96/335/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 95/34/EK bizottsági irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen annak 5a. cikkére, valamint 7. cikke (2) bekezdésére,
a kozmetikai tudományos bizottsággal folytatott konzultációt követően,
mivel a kozmetikai termékekben felhasznált kémiai összetevők nevezéktanának tartalmaznia kell egy illat- és aromaanyagokról szóló, valamint egy egyéb anyagokról szóló rész;
mivel e nevezéktannak tájékoztatást kell tartalmaznia az egyes összetevők pontos meghatározásáról, különösképpen tartalmaznia kell a következő adatokat: kémiai név, INCI-név (a korábbi CTFA), az Európai gyógyszerkönyv (Ph. Eur.) szerinti név, INN- és IUPAC-név, Einecs/Elincs, CAS- és színindexszám, a 76/768/EGK irányelv 7. cikkének (2) bekezdése szerinti közönséges szakmai né; ezenkívül meg kell adnia az összetevők funkcióját, továbbá, szükség esetén, tartalmaznia kell a felhasználási korlátozásokat és feltételeket, valamint figyelmeztetéseket, amelyeket a címkén fel kell tüntetni;
mivel a kozmetikai termékekben használt kémiai összetevőkre vonatkozó szükséges információ mellett a nevezéktannak tájékoztatást kell adnia a 76/768/EGK irányelv 6. cikkének (1) bekezdésében megállapított kötelezettségekkel összefüggésben is, amelyek szerint 1997. január 1-jétől a piaci forgalomba hozott kozmetikai terméken és/vagy azok csomagolásán fel kell tüntetni a termék funkcióját, illetve fel kell sorolni összetevőit;
mivel a javasolt nevezéktannak megfelelő módon teljesnek kell lennie ahhoz, hogy lehetővé tegye a kozmetikai termékek címkéjén az összetevők feltüntetését;
mivel ezen nevezéktan csak tájékoztatási célokat szolgál, és nem képezi a kozmetikai termékekben felhasználható engedélyezett anyagok jegyzékét;
mivel a nevezéktant rendszeresen fel kell frissíteni;
mivel a szokásos kémiai összetevők nevezéktana lehetővé fogja tenni az anyagok azonosítását egy egységes név használata alapján valamennyi tagállamban, ennek eredményeként a fogyasztók könnyen fel tudják majd ismerni azokat az anyagokat, amelyek használatát tanácsos kerülniük (például allergiák miatt), függetlenül attól, hogy a Közösség mely tagállamában vásárolnak kozmetikai terméket;
mivel az INCI (International Nomenclature Cosmetic Ingredient - a Kozmetikai Összetevők Nemzetközi Nevezéktana) szerinti nevek felelnek meg leginkább ezeknek a követelményeknek, mivel egyrészt viszonylag egyszerűek, továbbá már nemzetközi szinten használatban vannak;
mivel az ezen irányelvben előirányzott intézkedések összhangban vannak a kozmetikaitermék-ágazat kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
A KÖVETKEZŐKÉPPEN HATÁROZOTT:
1. cikk
A kozmetikai termékekben használt összetevőknek a 76/768/EGK irányelv 5a. cikkében előirányzott és e határozat mellékletébe beemelt nevezéktanát a Bizottság elfogadja.
2. cikk
Az INCI-nek (International Nomenclature Cosmetic Ingredients) megfelelő listán szereplő nevek jelentik a közös nevezéktant a 76/768/EGK irányelv 7. cikke (2) bekezdésének alkalmazásában.
Kelt Brüsszelben, 1996. május 8-án.